นายกรัฐมนตรี เป็นห่วงสถานการณ์โควิด-19  สั่งยกระดับคุมเข้มและจัดการทุกปัญหา
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม โพสต์ข้อความผ่านเฟซบุ๊ก "ประยุทธ์ จันทร์โอชา Prayut Chan-o-cha" ใจความตอนหนึ่งว่า นับเป็นเวลามากกว่า 1 ปีแล้ว ที่ประเทศไทยและทั่วโลกต้องสู้กับเชื้อไวรัสโควิด-19 ซึ่งปัจจุบันไวรัสโควิด-19 กลายพันธุ์ ทั่วโลกต้องกลับมาเจอวิกฤติและล็อกดาวน์อีกครั้ง ซึ่งรวมถึงประเทศไทยด้วยดังนั้นต้องยอมรับว่าสถานการณ์ได้เดินทางมาถึงจุดที่ต้องเจอกับการแพร่ระบาดครั้งร้ายแรงที่สุดที่ประเทศไทยเคยเจอมาทั้งนี้เมื่อวันที่ 12 กรกฎาคมที่ผ่านมา จึงได้ประกาศการล็อกดาวน์ 10 จังหวัด ประกาศเคอร์ฟิว และการจำกัดการเดินทาง แต่คณะแพทย์ที่ปรึกษาได้ประเมินแล้วว่าสถานการณ์ยังคงไม่ดีขึ้น ผู้ติดเชื้อและผู้เสียชีวิตยังไม่ลดลง จึงต้องยกระดับมาตรการควบคุมโรค เพื่อลดความสูญเสียให้ได้โดยเร็วที่สุด ทำให้ ศบค. มีมติประกาศล็อกดาวน์ จำกัดการเดินทางในจังหวัดสีแดงเข้มเพิ่มขึ้นเป็น 13 จังหวัด และปิดกิจการต่างๆ อย่างน้อย 14 วัน ไม่เช่นนั้น สถานการณ์อาจจะร้ายแรงขึ้นจนยากต่อการควบคุม ขอให้ทุกคนร่วมมือกับมาตรการในครั้งนี้อย่างเต็มที่ ซึ่งรัฐบาลก็จะมีมาตรการเยียวยาผลกระทบต่างๆทั้งนี้ในส่วนของการดูแลผู้ป่วย ได้สั่งการให้แก้ปัญหาต่างๆ ทั้งการเข้าถึงการตรวจคัดกรอง และการหาซื้อ Antigen Test Kit ได้ในราคาถูก การเพิ่มเตียงโดยเฉพาะในกลุ่มสีแดง การจัดหาอุปกรณ์การรักษาและการเพิ่มบุคลากร การแก้ปัญหา Call Center การจัดการและดูแลผู้ป่วยที่กักตัวแบบ Home Isolation และ Community Isolation ขณะเดียวกันวันนี้ได้รับข่าวดีจากกระทรวงยุติธรรม ว่าผลการใช้สมุนไพรไทย ฟ้าทะลายโจรและกระชายขาว ที่ใช้รักษาผู้ป่วยโควิด-19 ในเรือนจำนั้น ได้ผลดีเป็นอย่างยิ่งนอกจากนี้ รัฐบาลเร่งจัดหาวัคซีนให้ประชาชนให้ได้มากที่สุดและเร็วที่สุด โดยเป็นข่าวดีที่ในวันนี้ (20 ก.ค. 64) กรมควบคุมโรค กระทรวงสาธารณสุข ได้ลงนามจัดซื้อวัคซีนไฟเซอร์ 20 ล้านโดส ซึ่งจะสามารถนำส่งได้ในไตรมาสที่ 4 ของปีนี้ และไทยยังมีเป้าหมายที่จะสั่งซื้อเพิ่มอีกอย่างน้อย 50 ล้านโดสในปีหน้า เพื่อมาเสริมแผนกระจายวัคซีนของประเทศไทยนอกจากการสั่งซื้อวัคซีนโดยตรงแล้ว รัฐบาลยังมีการเจรจากับหลายประเทศอยู่ตลอดเวลาเพื่อให้ได้วัคซีนมาเพิ่มเติมผ่านข้อตกลงความร่วมมือระหว่างประเทศ โดยได้รับวัคซีนซิโนแวคมาจากสาธารณรัฐประชาชนจีนแล้ว 1 ล้านโดส วัคซีนแอสตร้าเซนเนก้า 1.05 ล้านโดส จากประเทศญี่ปุ่น และกำลังจะได้วัคซีนไฟเซอร์ 1.5 ล้านโดส จากประเทศสหรัฐอเมริกาและยังมีประเทศอื่นๆ เช่น สหราชอาณาจักรและสวิตเซอร์แลนด์ ที่อยู่ในระหว่างการเจรจาข้อตกลงเพื่อขอความช่วยเหลือทางวัคซีนและอุปกรณ์ทางการแพทย์ ทำให้เชื่อได้ว่า ไทยจะยังคงสามารถเดินหน้าฉีดวัคซีนได้ตามแผนที่กำหนดไว้